АҞӘА, жәб 10 – Sputnik, Анастасиа Никонова. Жәабран анҵәамҭазы агрипп цәырҵыр алшоит, абри атәы Аԥсны асанитартә ҳақьым хада Владимимр Берулаа Sputnik акорреспондент иаиҳәеит.
"Аԥсны ауааԥсыра рҟынтәи имаҷҩуп ахьҭа рыламларц азы агәыр злазҵо. Сара исыздырӡом ахҭысқәа аӡәы агәыр илаҵаны дыԥсит ҳәа, аха иҟалахьеит аимҳәы ахарала ианԥсоз", – иҳәеит Берулава.
Агрипп умыхьырц азы жьҭаареи абҵареи рпериод азы агәыр алаҵара аҭахуп ҳәа инаҵшьны иазгәеиҭеит Аԥсны асанитартә ҳақьым хада.
"Рыцҳарас иҟалаз, ҳара агрипп авирус ҳазыҟаҵаӡам, избанзар Аԥсны иқәынхо рыбжеиҳараҩык ианаамҭаз агәыр рыларымҵаӡеит, уи ахарала иҳамоу ахархәагақәа рыла ачымазара аанаҳкылар акәхоит", – иазгәеиҭеит Берулаа.
ОРВИ змоу ачымазаҩ иҭагылазаашьа ашьшьыҳәа еицәахозар, агрипп зыхьыз иҭагалазаашьа еицәахар ҟалоит ирласны. ОРВИ змоу ачымазаҩ ишоура еиҳарак 37-38°С еиҳахаӡом, агрипп змоу ишоура иаразнак 39-40°С ихалоит.
Аимҳәы змоу данычмазаҩха ҩымш рышьҭахь иԥынҵа еихачуеит, ОРВИ акәзар иаразнак иацлоит аихаҽырагьы. Иара убас ОРВИ анумоу ухәда ҟаԥшьхоит, иухьуеит, агрипп анумоу ухәда умыхьыргьы алшоит. ОРВИ ачымазара анухьлак нахыс иаразнак иацуп аимҳәы ӷәӷәа, агрипп ачымазара аан адырҩаҽноуп ианцәырҵуа. Аимсара иаҳарак иахьцәырҵуа ахьҭа алалара алагамҭаз ауп агрипп аан аҽаанарԥшӡом. Аблақәа рыҟаԥшьҳара иаҳарак агрипп аан ауп ианцәырҵуа, даара имаҷны иуԥылоит ОРВИ аан.